**tristesse**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ninge în luna lui marte

ca-n mijloc de gerar

în difuzorul de la ultimul etaj răsună trist o melodie

nu voiam s-o înţeleg vreodată

acum capătă sens

un adevăr teribil îmi sparge timpanul cu sonorul dat la maxim...

" ce dacă vine primăvara

atâta iarnă e în noi

că martie se poate duce

cu toţi cocorii înapoi..."

sunt amnezică

dar într-un cotlon întunecat al minţii

a rămas o primăvară

pe care am iubit-o prea mult să o pot uita

ajută-mă să-mi amintesc de ce

opreşte difuzorul

pune în surdină vivaldi

trage storurile peste lume

să nu văd îngerii plecând spre ţări mai calde

\*\*\*

ninge cu flori de liliac pe-aleile inimii

e prima zi de april

și timpul doarme în cupa florii albe

vivaldi îi mângâie obrazul

ca o ploaie caldă

întorc fila unui anotimp

degetele pline de cerneală

alunecă pe prima rază de soare

spre o primăvară cu ochii mari și gene verzi

te respir

" tu eşti primăvara mea

te chem acum

locul tău ca un arbore de-argint mi-a amintit

că povestea noastră fără de sfârşit

va-ncununa într-o zi

iubirea mea şi-a ta..."

n-am uitat niciun anotimp

niciun răsărit de floare

roua ce-a-nmugurit pe ramuri

poezia noastră

închide ochii

lasă îngerii să te-nvăluie în lumină

ascultă privighetoarea

s-a întors din sud

îmbracă-te în verde

și vino să-ți pierzi condurii prin sufletul meu

liliana trif ioan grigoraș